## Pravilnik o Upisniku putničkih agencija

### NN 62/1996 (24.7.1996.), Pravilnik o Upisniku putničkih agencija

# **MINISTARSTVO TURIZMA**

Na temelju članka 12. stavka 4. Zakona o turističkoj djelatnosti ("Narodne
novine", broj 8/96.), ministar turizma, donosi

## **PRAVILNIK**

### **O UPISU PUTNIČKIH AGENCIJA**

I. OPĆA ODREDBA

Članak 1.

Ovim Pravilnikom propisuje se oblik, sadržaj i način vođenja Upisnika
putničkih agencija (u daljnjem tekstu: Upisnik).

II. UPISNIK PUTNIČKIH AGENCIJA

Članak 2.

(1) Upisnik se vodi u obliku tvrdo ukoričene knjige čiji su listovi
numerirani.

(2) Naslovna stranica Upisnika prikazana je obrascem broj 1 koji je
sastavni dio ovoga Pravilnika.

(3) Odgovorna osoba županijskog ureda odnosno ureda Grada Zagreba nadležnog
za poslove turizma prema sjedištu putničke agencije (u daljnjem tekstu:
nadležni ured) prije prvog upisa ovjerava Upisnik svojim potpisom i pečatom
nadležnog ureda. Ovjera se obavlja na način da se na unutarnjoj stranici
korica Upisnika upiše tekst ovjere koji glasi: "Ovaj Upisnik sadrži ukupno
stranica".

Članak 3.

(1) Upisnik se vodi na obrascu broj 2 koji je sastavni dio ovoga Pravilnika.

(2) U Upisnik se upisuju podaci o putničkoj agenciji na temelju rješenja
nadležnog ureda, kojim je utvrđeno da putnička agencija ispunjava propisane
uvjete (u daljnjem tekstu: rješenje).

(3) Uz Upisnik vodi se i Zbirka isprava.

Članak 4.

(1) Na svakoj stranici Upisnika, u gornjem desnom uglu u odjeljak "upisni
broj" upisuje se brojčana oznaka pod kojom se obavlja upis.

(2) Rješenje se upisuje u Upisnik tako, da svaka putnička agencija za
koju je upis obavljen dobiva stalnu brojčanu oznaku upisa.

Članak 5.

(1) Popunjavanje odjeljaka u Upisniku obavlja se upisivanjem odgovarajućih
podataka koji su naznačeni u produžetku broja odjeljka.

(2) Odjeljci Upisnika popunjavaju se čitljivo, na način da se podaci
upisuju od početka slobodnog odjeljka.

(3) Podaci upisani u Upisniku ne smiju se brisati niti ispravljati.

(4) Iznimno, manje pogreške ispravljaju se precrtavanjem vodoravnom
crtom, sa datumom ispravka i potpisom ovlaštene osobe. Ako se radi o većim
pogreškama, cijeli upis se poništava precrtavanjem kosom crvenom crtom
i upis se obavlja na prvoj slobodnoj stranici Upisnika.

Članak 6.

(1) Podaci o izmjenama u putničkoj agenciji, koje su nastale nakon prvog
upisa, upisuju se u Upisnik u odjeljak "naknadni upisi". Nakon upisa podataka,
odjeljak koji sadrži stare podatke precrtava se kosom crvenom crtom.

(2) U slučaju kada je odjeljak naknadnih upisa popunjen, upis se nastavlja
na prvoj slobodnoj stranici Upisnika na način da se prepišu svi važeći
podaci iz odgovarajućih odjeljaka ranijeg upisa. Na obje stranice upisa
upiše se sveza prijenosa upisom broja knjige i odgovarajuće stranice. Stranica
s koje su podaci prepisani na novu stranicu Upisnika, precrtava se kosom
crvenom crtom.

(3) Prestanak poslovanja putničke agencije upisuje se u Upisnik u odjeljak
naknadnih upisa, nakon čega se ta stranica Upisnika precrtava s dvije kose
crvene crte.

Članak 7.

U slučaju kada putnička agencija promijeni vrstu, upis te putničke agencije
obavlja se pod drugim upisnim brojem, na prvoj slobodnoj stranici Upisnika.

Članak 8.

(1) Zbirka isprava vodi se u jednom omotu za svaku putničku agenciju
upisanu u Upisnik.

(2) Na omotu Zbirke isprava, ispod naslova "Zbirka isprava", upisuju
se vrsta i naziv putničke agencije, sjedište i brojčana oznaka pod kojom
je upis obavljen.

(3) U Zbirku isprava odlaže se po jedan primjerak: zahtjeva za izdavanje
rješenja i dokaza priloženih uz zahtjev, rješenje, te druge odgovarajuće
isprave temeljem kojih su obavljeni naknadni upisi.

Članak 9.

(1) Upisnik i Zbirka isprava propisani ovim Pravilnikom smatraju se
ispravama trajne vrijednosti.

(2) Odgovorna osoba nadležnog ureda zadužena za vođenje Upisnika, obvezna
je čuvati Upisnik i zbirke isprava na način da se zaštite od zloupotrebe,
oštećenja i uništenja.

(3) Svaka osoba ima pravo uvida u podatke upisane u Upisnik.

(4) Svaka osoba koja ima pravni interes ima pravo uvida u Zbirku isprava.

(5) Uvid u Upisnik i Zbirku isprava obavlja se u nazočnosti odgovorne
osobe.

Članak 10.

(1) Upisnik se može voditi i na osobnom računalu.

(2) Kada se Upisnik vodi na osobnom računalu, na odgovarajući medij
pohranjuje se sigurnosna kopija Upisnika, koja služi kao pričuvna kopija
u slučaju oštećenja podataka iz upisa obrađenih u računalu.

(3) Pričuvna kopija Upisnika čuva se na odvojenom mjestu osiguranom
od neovlaštenog pristupa i štetnih utjecaja (topline, vode i sl.).

III. ZAVRŠNA ODREDBA

Članak 11.

Ovaj Pravilnik stupa na snagu osmoga dana od dana objave u "Narodnim
novinama", a primjenjivat će se od 31. prosinca 1996. godine.

Klasa: 011-01/96-01/25
Urbroj: 529-02/96-01
Zagreb, 24. lipnja 1996.

Ministar
**mr. Niko Bulić,** v. r.

![](dodatni/365059.gif)

![](dodatni/365060.gif)

Pravilnik, NN 62/1996-1232